钦定古今图书集成/理学汇编/字学典/第052卷 > 张怀瓘书断 > 《滕用亨诸篆体歌》明·王行
## 钦定古今图书集成/理学汇编/字学典/第052卷 > 张怀瓘书断 > 《滕用亨诸篆体歌》明·王行

维周大篆成史籀，宣圣传经制蝌虬。总因仓颉见鸟
迹，象形置书变未久。李斯小篆类玉著，锺鼎鱼虫分
众手。碧霄鸾凤漫回翔，沧海蛟螭互蟠纽。有如垂露
杨柳叶，或似委薤剑环首。许慎程邈评已彰，馀子纷
纷亦何有。有唐阳冰号高古，尝拓鸿都《峄山谱》。新泉
丹井尚幸存，缨络麒麟折钗股。刻符摹印气候形，义
理深关非小补。南阳髯翁学《古书》，雅与秦汉参锱铢。
古文奇字荡胸臆，岂若俗工讹鲁鱼。自言初习胜国
时，玉雪左丞吾所师。荻茎锥沙指画腹，廿年勤苦求
妍姿。呜呼方今世雍熙，明良际遇千载期。大书功德
勒金石，绝胜草草人间碑。